Bħal-lum, id-9 ta' Diċembru tas-sena 1531, jiġifieri 487 sena ilu, ġewwa Guadalupe fil-Messiku seħħet l-ewwel dehra tal-Madonna lil Juan Diego, bniedem mill-post, bniedem ta' ftit jew xejn skola imma bniedem ta' fidi kbira. Skont l-istorja, Marija dehret lil Juan Diego li kien ta' nisel Indjan li twieled fl-1474. Ma kienx xi bniedem magħruf, anzi kien jgħix ħajja sempliċi flimkien ma' martu Marija Luċija. Fl-1524 waslu qrib Tolpetlac, fejn kienu jgħixu, grupp ta' missjunarji Franġiskani. Juan Diego u Marija Luċija kienu minn tal-ewwel li konvertew għall-fidi Nisranija u ħadu l-magħmudija. Issa li tgħammdu, kienu jmorru għat-tagħlim tal-katekiżmu sabiex ikomplu l-mixja tagħhom fi ħdan il-Knisja Kattolika. Kienet l-għodwa tad-9 ta' Diċembru tas-sena 1531 meta dan Juan Diego kellu dehra ta' mara sabiħa fl-għolja ta' Tepeyac, li tagħmel parti mir-raħal ta' Guadalupe, subburg tal-Belt tal-Messiku, il-belt kapitali tal-pajjiż. Il-mara kellmet lil Juan Diego bl-ilsien tal-Imperu Asteku. Il-mara qaltlu li hija l-Verġni Marija l-Omm tal-veru Alla. Talbitu wkoll li hemmhekk tinbena knisja għaliha. Ir-raġel mar dritt għand l-Arċisqof tal-Belt tal-Messiku Juan de Zumarraga biex itarrafflu dak kollu li kien ra u sema'. L-Arċisqof ma tax kasu u ma emminx dak li qallu Juan Diego. Id-dehriet ma waqfux u l-Arċisqof talab lil Juan biex jgħid lil dik is-sinjura li kien qed jara biex tagħti sinjal. Fil- 11 ta' Diċembru, iz-ziju ta' Juan Diego, Juan Bernardino qam marid ħafna u Juan Diego kellu jieħu ħsiebu u għalhekk ma ċċaqlaqx mid-dar. L-għada t-Tlieta il-qagħda taz-ziju marret għall-agħar u għalhekk Juan Diego kellu jmur għall-konfessur bla telf ta' żmien biex zijuh iqerr u jingħata l-griżma tal-morda. Huwa telaq bla telf ta' żmien biex imur għas-saċerdot. Ħin bla waqt ftakar li l-jum ta' qabel kellu jmur jiltaqa' mal-Verġni Marija u minħabba li kien qagħad ma' zijuh kien nesa. Ħassu jistħi minnu nnifsu u għalhekk biddel it-triq li kellu jgħaddi minnha biex jevita li jiltaqa' magħha. Iżda Marija xorta dehritlu fit-triq li kien għażel. Huwa qalilha dak li kien ġralu l-jum ta' qabel u Hi staqsietu, anzi ċanfritu għax ma kienx dar lejha għall-għajnuna. Hija qaltlu frażi li baqgħet marbuta ma' dawn id-dehriet: "Mela jien, ommok, mhux hawn qegħda?" Hija qaltlu li zijuh sejjer jaqla' l-fejqan u qaltu wkoll biex jiġbor xi fjuri mill-għolja Tepeyac. Għal dan il-kliem Juan Diego tħawwad: l-art tal-għolja Tepeyac hija iebsa u ma jikber xejn fiha, aktar u aktar issa fix-xahar ta' Diċembru. Madanakollu huwa mar kif qaltlu l-Verġni Marija u hemm isib bosta ward, ħaġa li qatt ma kien ra bħalha qabel. Huwa neża' l-mantell li kellu fuqu, dak li l-Messikani jsejħulu u mlieh bil-ward. Fehem li dan kien is-sinjal jew miraklu li l-Verġni kellha tagħmel biex kulħadd jemmen dak li kien qed jgħid. Minn hemm telaq lejn id-dar tal-Arċisqof Zumarraga. Hekk kif Juan Diego sab ruħu quddiem l-Arċisqof huwa fetaħ it-tilma tiegħu biex kulħadd jara l-ward li kien ġabar minn fuq l-għolja. Malli fetaħha, il-ward waqa' fl-art. L-akbar għaġeb ta' dawk preżenti ma kienx il-fatt li f'Diċembru Juan Diego kien ġab il-ward, imma li fuq it-tilma kien hemm stampata xbieha ta' Marija Santissima. Din il-ġrajja tat il-bidu għall-waħda mill-akbar devozzjonient Marjani li nsibu fl-Amerika Latina, devozzjon i li kellha l-bidu tagħha fid-9 ta' Diċembru, l-għada tal-Kunċizzjoni. Dan l-artiklu deher f'Il-Mument - 9 ta' Diċembru 2018
Guadalupe